
Informatīvais ziņojums

[bookmark: _Hlk234238327]“Par priekšlikumiem patvertņu izbūves un ēku pielāgošanas patvertņu vajadzībām procedūru vienkāršošanai un paātrināšanai”

	Informatīvais ziņojums “Par priekšlikumiem patvertņu izbūves un ēku pielāgošanas patvertņu vajadzībām procedūru vienkāršošanai un paātrināšanai” (turpmāk – informatīvais ziņojums) sagatavots, izpildot Ministru kabineta 2026.gada 27.jūnija ārkārtas sēdē uzdoto – Iekšlietu ministrijai kopīgi ar Viedās administrācijas un reģionālās attīstības ministriju un Ekonomikas ministriju un sadarbībā ar pašvaldībām divu nedēļu laikā sagatavot priekšlikumus, kā vienkāršot un paātrināt procedūras patvertņu izbūvei un ēku pielāgošanai patvertņu vajadzībām, un iekšlietu ministram iesniegt tos izskatīšanai Ministru kabineta sēdē (prot.Nr.34, 3.§ 2.punkts). 
Papildus Ministru kabineta rīkojuma projektā “Par Valdības rīcības plānu un prioritāri izpildāmiem pasākumiem Deklarācijas par Andra Kulberga vadītā Ministru kabineta iecerēto darbību īstenošanai” (26-TA-1545) ir iekļauts rīcības plāna pasākums, kas paredz apņemšanos pilnveidot patvertņu tīklu. 
	Informatīvais ziņojums sagatavots un saskaņots ar Viedās administrācijas un reģionālās attīstības ministriju (turpmāk – VARAM), Ekonomikas ministriju, Centrālo finanšu un līgumu aģentūru (turpmāk – CFLA), Valsts ugunsdzēsības un glābšanas dienestu (turpmāk – VUGD), Latvijas Pašvaldības savienību un Latvijas lielo pilsētu asociāciju.

1. Patvertņu normatīvais regulējums un patvertņu tīkla attīstīšanas veidi

2025. gada 3. jūlijā stājās spēkā grozījumi Civilās aizsardzības un katastrofas pārvaldības likumā, kas ieviesa normatīvo regulējumu attiecībā uz patvertņu izbūvi, citā starpā nosakot 3 patvertņu kategorijas:
1) I kategorijas patvertne – augstākās aizsardzības prasības, kas nodrošina aizsardzību no sprādziena triecienviļņa, ķīmisko kaujas vielu, jonizējošā starojuma un radioaktīvo putekļu iedarbības, šķembām;
2) II kategorijas patvertne – nodrošina aizsardzību no sprādziena triecienviļņa un šķembām;
3) III kategorijas patvertne – patvertne, kas izveidota, pielāgojot būves vai to daļas, un mazina ietekmi no sprādziena triecienviļņa, šķembām.
Civilās aizsardzības un katastrofas pārvaldības likuma regulējums paredz pienākumu, veicot jaunu ēku būvniecību, izbūvēt:
1) I kategorijas patvertni A un B kategorijas kritiskās infrastruktūras objektā, kurā ikdienā paredzēts pastāvīgi uzturēties personālam;
2) II kategorijas patvertni daudzdzīvokļu mājā ar vairāk nekā pieciem virszemes stāviem, kā arī šādās publiskās ēkās – publiskā ēka, kuras kopējā platība ir vismaz 2500 kvadrātmetru, pirmsskolas izglītības iestāde, pamatizglītības iestāde, vidējās izglītības iestāde, profesionālās izglītības iestāde, augstskola, stacionārā ārstniecības iestāde.
Pārējos gadījumos nekustamā īpašuma īpašniekam ir tiesības atbilstoši savām vajadzībām un iespējām veikt jebkuras kategorijas patvertnes izveidošanu savā īpašumā, lai nodrošinātu iespēju ēkas lietotājiem rast drošu patveršanos apdraudējuma gadījumā:
1) pielāgot esošās telpas III kategorijas patvertnes ierīkošanai;
2) atjaunot vai pārbūvēt esošās telpas vai būvēt vai novietojot jaunu ēku II kategorijas patvertnes ierīkošanai, ievērojot Ministru kabineta 2025. gada 25. jūlija noteikumu Nr. 451 “Patvertņu būvnormatīvs LBN 210-25” prasības;
3) atjaunot vai pārbūvēt esošās telpas vai būvēt vai novietot jaunu ēku I kategorijas patvertnes ierīkošanai, ievērojot Ministru kabineta 2025. gada 25. jūlija noteikumu Nr. 451 “Patvertņu būvnormatīvs LBN 210-25” prasības.
Būvdarbi var būt vajadzīgi gan III kategorijas patvertnes izveidošanai, gan I un II kategorijas patvertnes būvniecībai.
 Saskaņā ar Civilās aizsardzības un katastrofas pārvaldības likumā noteikto I un II kategorijas patvertnes izbūves prasības attiecas uz būvprojektiem, kuri sākot ar 2027. gada 1. janvāri noteiktā kārtībā saskaņoti (akceptēti) vai iesniegti saskaņošanai institūcijā, kas pilda būvvaldes funkcijas.
Ekonomikas ministrija pēdējos gados ir veikusi apjomīgus grozījumus normatīvajos aktos būvniecības jomā, mazinot administratīvo slogu un pilnveidojot būvniecības administratīvos procesus.

2. Prasības III kategorijas patvertnes izveidošanai, kuru izpildei varētu būt nepieciešama būvniecība

Prasības III kategorijas patvertnēm ir ietvertas Vadlīnijās par minimālajām prasībām telpu pielāgošanai III kategorijas patvertnes izveidošanai[footnoteRef:1], kas ir izdotas, pamatojoties uz Civilās aizsardzības un katastrofas pārvaldīšanas likuma 9. panta piekto daļu (turpmāk – Vadlīnijas). [1:  https://www.vugd.gov.lv/lv/vadlinijas-par-minimalajam-prasibam-telpu-pielagosanai-iii-kategorijas-patvertnes-izveidosanai-0] 

Ņemot vērā Vadlīnijās definētās prasības, III kategorijas patvertnes izveidošanai, būvdarbi var būt nepieciešami šādu prasību izpildei:
a) ieejas durvju nomaiņa, ņemot vērā Vadlīniju 2.2. punktu (patvertnes ieejas durvis ir izgatavotas no metāla, masīvkoka vai apšūtas ar metālu) vai jaunu durvju būvniecība, ņemot vērā Vadlīniju 2.7. punktu; 
b) ventilācijas ierīkošanai, ņemot vērā Vadlīniju 2.3. punktu (patvertnes telpas ir aprīkotas ar mehānisko vai dabisko ventilāciju);
c) apdares atbilstības nodrošināšana Vadlīniju 2.8. punktam (apdarē izmanto nedegošus un nedrūpošus materiālus;
d) patvertnes griestu balstu novietošanai saskaņā ar Vadlīniju 2.10. punktu;
e) elektrības un apgaismojuma nodrošināšana saskaņā ar Vadlīniju 3.1. un 3.2. punktu, sakaru tīklu ierīkošana, nodrošinot atbilstību Vadlīniju 3.9. punktam;
f) ūdensvada un kanalizācijas ierīkošana, nodrošinot Vadlīniju 3.3. un 3.4. punkta prasību ievērošanu;
g) starpsienu izbūve, patvertnes iekšpusē, nodalot telpas.

Prasību izpildei piemērojamais būvniecības administratīvais process.
Saskaņā ar Ministru kabineta 2019. gada 2. septembra noteikumu Nr. 529 “Ēku būvnoteikumi” (turpmāk tekstā – Ēku būvnoteikumi) būvniecības ieceres dokumenti nav nepieciešami:
· interjera projektam, kas neietver atjaunošanas, pārbūves, restaurācijas vai nojaukšanas darbus (Ēku būvnoteikumu 7.1. punkts);
· ārdurvju atjaunošanai vai nomaiņai, ja tiek ievērots līdzšinējais apjoms, durvju proporcijas un dalījums, krāsojums (Ēku būvnoteikumu 7.4.4. punkts);
Līdz ar to, būvniecības ieceres dokumenti nav nepieciešami šādiem būvdarbiem – ieejas ārdurvju, iekšējo durvju nomaiņa, telpu apdares maiņa, grīdas izlīdzināšana, grīdas apdares maiņa, patvertnes griestu balstu novietošana. 
Saskaņā ar Ēku būvnoteikumu 7.1 punktu paziņojumu par būvniecību (nav nepieciešams būvvaldes saskaņojums, vienkārši rasējumi) piemēro otrās vai trešās grupas ēkas vai tās daļas vienkāršotai atjaunošanai, izņemot šo noteikumu 7. punktā minēto gadījumu un kultūras pieminekļus – ēkas (Ēku būvnoteikumu 71.1. punkts, vienkāršotās atjaunošanas definīcija sniegta Ēku būvnoteikumu 1.1 5. punktā, tie ir būvdarbi, kuru rezultātā ēkā vai tās daļā veic funkcionālus vai tehniskus uzlabojumus, nemainot ēkas nolietojušos nesošos elementus vai konstrukcijas, būvapjomu un lietošanas veidu un neskarot ēkas fasādi).
Līdz ar to, telpu pielāgošanas darbiem, kas ietver nenesošo sienu būvniecību, durvju ailu, cita veida ailu būvniecību nenesošajās sienās piemēro paziņojumu par būvniecību. Būvniecības ieceres dokumentāciju izstrādā atbilstošas jomas būvspeciālists (arhitekts, konstrukciju projektētājs).
Saskaņā ar Ēku būvnoteikumu 7.2 punktu paskaidrojuma rakstu izmanto, ja ir paredzēta:
· otrās vai trešās grupas ēkas vai tās daļas atjaunošana (Ēku būvnoteikumu 7.2 6. punkts, saskaņā ar Būvniecības likuma 1.panta 4.punktu ēkas atjaunošana ir būvdarbi, kuru rezultātā ir nomainīti nolietojušies ēkas nesošie elementi vai konstrukcijas, nemainot ēkas apjomu un nesošo elementu nestspēju);
· otrās vai trešās grupas ēkas vai tās daļas vienkāršota pārbūve (Ēku būvnoteikumi 7.2 8.punkts, saskaņā ar Ēku būvnoteikumu 1.1 6. vienkāršota pārbūve ir būvdarbi, kuru rezultātā ēkas nesošajās konstrukcijās veic ailu (piemēram, logu, durvju, lūku, inženiertīklu šahtu vai šķērsojumu) jaunu būvniecību, pārbūvi vai nojaukšanu, kā arī ēkas ārējo kāpņu, pandusa vai terases jaunu būvniecību, pārbūvi vai nojaukšanu).
Līdz ar to, paskaidrojuma raksta kārtībā veic tādu telpu pielāgošanas darbus kā jaunu durvju ailu būvniecība ēkas nesošajās konstrukcijas, esošo ailu paplašināšanu vai sašaurināšanu, vai ailu aizbūvēšanu. Tāpat paskaidrojuma rakstu piemēro, ja ir nepieciešams atjaunot ēkas nesošās konstrukcijas.
Vēršam uzmanību, ka ēku iekšējo inženiersistēmu būvniecību, ja tā ir izdalīta atsevišķā iecerē, veic saskaņā ar Ministru kabineta 2017. gada 9. maija noteikumu Nr. 253 “Atsevišķu inženierbūvju būvnoteikumi” prasībām (turpmāk – Atsevišķu inženierbūvju būvnoteikumi). Saskaņā ar Atsevišķu inženierbūvju būvnoteikumu 2.3. punktu noteikumus piemēro būvju (arī ēku) iekšējiem inženiertīkliem, izņemot elektronisko sakaru komersantu iekšējos elektronisko sakaru inženiertīklus.
Saskaņā ar Atsevišķu inženierbūvju būvnoteikumu 6.3.1. punktu būvniecības ieceres dokumentācija nav nepieciešama iekšējo inženiertīklu (būves piederums, kas sastāv no cauruļvadiem, kabeļiem, vadiem, aprīkojuma, iekārtām un ierīcēm un paredzēts elektroenerģijas, siltumenerģijas, gāzes, ūdens un citu resursu pārvadei vai sadalei) būvdarbiem (izņemot šo noteikumu 6.1 1. apakšpunktā minētos gadījumus), un urbuma diametrs nesošajās konstrukcijās vai nesošajos elementos nepārsniedz 50 mm, attālums starp urbumiem ir vismaz 0,5 m, urbjot netiek skarts konstrukcijas stiegrojums vai citi nestspējas nodrošinājuma elementi.
Saskaņā ar Atsevišķu inženierbūvju būvnoteikumu 61.1.punktu paziņojumu par būvniecību piemēro iekšējā inženiertīkla (būves piederums, kas sastāv no cauruļvadiem, kabeļiem, vadiem, aprīkojuma, iekārtām un ierīcēm un paredzēts elektroenerģijas, siltumenerģijas, gāzes, ūdens un citu resursu pārvadei vai sadalei) ierīkošanai vai pārbūvei, ja urbuma diametrs nesošajās konstrukcijās vai nesošajos elementos pārsniedz 50 mm, attālums starp urbumiem ir mazāks par 0,5 m vai urbjot tiek skarts konstrukcijas stiegrojums vai citi nestspējas nodrošinājuma elementi. Būvniecības ieceres dokumentāciju šajā gadījumā izstrādā atbilstošas jomas būvspeciālists.
Līdz ar to ventilācijas sistēmas būvniecībai, elektrības tīklu būvniecībai, ūdens un kanalizācijas tīklu būvniecībai piemēro paziņošanas procesu gadījumā, ja tīklu būvniecībai ir nepieciešami urbumu nesošajās konstrukcijās un to diametrs pārsniedz 0,5 m, pārējos gadījumos dokumenti nav nepieciešami.
Saskaņā ar Ministru kabineta 2014. gada 19. augusta noteikumu Nr. 500 “Vispārīgie būvnoteikumi” (turpmāk – Vispārīgie būvnoteikumi) 120. punktu būvuzraudzība ir obligāta, ja būvdarbu veikšanai ir vajadzīgs paskaidrojuma raksts vai būvatļauja un būvniecība pilnībā vai daļēji tiek finansēta no publisko personu līdzekļiem, Eiropas Savienības politiku instrumentu vai citas ārvalstu palīdzības līdzekļiem otrās un trešās grupas būvēm. 
Telpu pielāgošanai III kategorijas patvertnēm būvuzraudzība ir obligāta tikai, ja būvdarbiem piemēro paskaidrojuma rakstu vai būvatļauju.
Saskaņā ar Vispārīgo būvnoteikumu 1051.3. punktu autoruzraudzība ir obligāta tikai publiskai personai piederošās trešās grupas ēkas jaunai būvniecībai, pārbūvei vai restaurācijai, ja būvniecībai nepieciešama būvatļauja. Tāpat autoruzraudzība ir obligāta, ja būvdarbi tiek veikti valsts aizsargājamiem kultūras pieminekļiem.
Telpu pielāgošanai III kategorijas patvertnēm autoruzraudzība ir obligāta, ja patvertni ierīko 3.grupas ēkā un būvniecības veikšanai ir nepieciešama būvatļauja vai darbi tiek veikti valsts aizsargājamā kultūras piemineklī.
Līdz ar to, visiem būvdarbiem, kas ir nepieciešami telpu pielāgošanai III kategorijas patvertnes ierīkošanai, ir paredzēts atvieglots būvniecības administratīvais process, kā rezultātā būvdarbiem nav nepieciešama autoruzraudzība (izņemot valsts aizsargājamos kultūras pieminekļus) un būvuzraudzība (izņemot durvju ailu būvniecību nesošajās konstrukcijās).
Pārējo Vadlīniju prasību ieviešana ir saistīta ar aprīkojuma iegādi un novietošanu un nav saistīta ar būvdarbu veikšanu.

3. III kategorijas patvertņu ierīkošana

Lai nodrošinātu finansiālu atbalstu patvertņu ierīkošanai, Eiropas Savienības fondu tematiskās komitejas 2025. gada 22. janvāra sēdē tika panākta vienošanās, ka būvju pielāgošana un aprīkošana civilās aizsardzības mērķim tiks veikta ES fondu finansējuma pārdales politikas programmas ietvaros.
2025. gada 3.jūnijā stājās spēkā Ministru kabineta 2025. gada 27. maija noteikumi Nr. 318 “Eiropas Savienības kohēzijas politikas programmas 2021.–2027.gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.9. pasākuma “Objektu (patvertņu) pielāgošana un aprīkošana civilās aizsardzības mērķiem” īstenošanas noteikumi” (turpmāk – MK noteikumi Nr. 318), nosakot kārtību, kādā īsteno ES kohēzijas politikas programmas 2021.–2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.9.pasākumu “Objektu (patvertņu) pielāgošana un aprīkošana civilās aizsardzības mērķiem” (turpmāk – pasākums), minimālās funkcionālās prasības, kuras jāievēro, lai objekts atbilstu Vadlīnijām, paredzot finansējumu pasākuma īstenošanai ne mazāk kā 26 113 520 euro, tai skaitā ERAF finansējumu 22 196 492 euro un nacionālo finansējumu (valsts budžeta finansējums, pašvaldību finansējums) ne mazāks kā 3 917 028 euro, termiņu pasākama īstenošanai – līdz 2029. gada 31. decembrim un sasniedzamo rādītāju – civilās aizsardzības mērķiem pielāgoti un aprīkoti vismaz 500 objekti.
2025. gada 3. jūnijā stājās spēkā Ministru kabineta rīkojums Nr. 316 “Par civilās aizsardzības mērķiem pielāgojamajiem un aprīkojamajiem objektiem (patvertnēm)” (turpmāk – MK rīkojums Nr. 316), nosakot prioritāri atbalstāmos civilās aizsardzības mērķiem pielāgojamos un aprīkojamos objektus (patvertnes), paredzētos projektu iesniedzējus – finansējuma saņēmējus, tiem pieejamo ERAF finansējuma apmēru un pasākuma iznākuma rādītāja minimālās sasniedzamās vērtības, kā arī paredzot, ka pasākuma ietvaros var tikt pielāgoti un aprīkoti civilās aizsardzības mērķiem papildu objekti, nepārsniedzot ERAF finansējumu 38 941 euro apmērā par katru papildu objektu, ja pasākuma ietvaros ir pieejams papildu ERAF finansējums. Vienlaikus tika paredzēts arī, ka MK rīkojums Nr. 316 var tikt grozīts, ņemot vērā pasākuma īstenošanas progresu un pasākuma ERAF finansējuma pieejamību, kā arī aktuālo situāciju potenciālo un esošo patvertņu objektu un civilās aizsardzības jomā[footnoteRef:2]. [2:  https://tapportals.mk.gov.lv/annotation/1498966b-1f0b-449a-903f-a81c7678166d] 

2025. gada 11. jūnijā tika izsludināta pasākuma projektu iesniegumu atlase, nosakot projekta iesnieguma iesniegšanas termiņu līdz 2025. gada 30. septembrim.
2025. gada 12. jūnijā CFLA organizēja informatīvu vebināru potenciālajiem projektu iesniedzējiem un to īstenotājiem (valsts tiešās pārvaldes iestāde, pašvaldība vai tās izveidota iestāde, valsts vai pašvaldības kapitālsabiedrība vai valsts zinātniskā institūcija) par pasākuma projektu iesniegumu atlasi, lai skaidrotu jautājumus par pasākuma nosacījumiem, projekta iesnieguma sagatavošanas un vērtēšanas kārtību, prioritāro objektu sarakstu, Vadlīnijām u.c.
2025. gada 15. decembrī tika saņemts pozitīvs Eiropas Komisijas lēmums par ES kohēzijas politikas programmas 2021.–2027. gadam grozījumiem, ar kuriem pasākums no esošā 5.1.1.specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” tika pārcelts uz jaunu 5.2. prioritātes “Civilās aizsardzības stiprināšana” (ReArm speciālā prioritāte) 5.2.1. specifisko atbalsta mērķi “Civilās sagatavotības nodrošināšana visu veidu teritorijās”.
Ņemot vērā minēto un lai novērstu identificētās problēmsituācijas, kas ierobežoja projektu iesniegumu virzību apstiprināšanai, 2026. gada 21. martā stājās spēkā grozījumi MK noteikumos Nr. 318[footnoteRef:3], mainot tā nosaukumu – “Eiropas Savienības kohēzijas politikas programmas 2021.-2027. gadam 5.2.1. specifiskā atbalsta mērķa “Civilās sagatavotības nodrošināšana visu veidu teritorijās” 5.2.1.1. pasākuma “Objektu (patvertņu) pielāgošana un aprīkošana civilās aizsardzības mērķiem" īstenošanas noteikumi” (turpmāk – 5.2.1.1. pasākums), paredzot iespēju projekta īstenošanā piesaistīt sadarbības partnerus, kas ļautu vienā projekta iesniegumā iekļaut lielāku objektu (patvertņu) skaitu un ļautu veikt ieguldījumus arī sadarbības partneru īpašumā, pārvaldīšanā vai valdījumā esošā īpašumā, kā arī paredzot iespēju kā nacionālā finansējuma avotu noteikt arī privāto finansējumu un atsevišķos gadījumos pagarināt projekta īstenošanas termiņu virs diviem gadiem. [3:  Ministru kabineta 2026. gada 17. marta noteikumi Nr. 148 “Grozījumi Ministru kabineta 2025. gada 27. maija noteikumos Nr. 318 "Eiropas Savienības kohēzijas politikas programmas 2021.-2027. gadam 5.1.1. specifiskā atbalsta mērķa "Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.9. pasākuma "Objektu (patvertņu) pielāgošana un aprīkošana civilās aizsardzības mērķiem" īstenošanas noteikumi"”] 

Saskaņā ar Kohēzijas politikas fondu vadības informācijas sistēmas datiem (uz 06.07.2026.) 5.2.1.1. pasākumā izsludinātajā atlasē, kas noslēdzās 2025. gada 31. decembrī, ir izveidojies projektiem nepiesaistītais ERAF finansējums 2,61 milj. euro, ko veido neiesniegto objektu finansējums un ietaupījums iesniegtajos projektos, attiecīgi projektu iesniegumu atlases ietvaros tiek plānots papildu uzsaukums pēc grozījumu veikšanas Ministru kabineta 2025. gada 3. jūnija rīkojumā Nr. 316 “Par civilās aizsardzības mērķiem pielāgojamajiem un aprīkojamajiem objektiem (patvertnēm)”, kuru projektu iesniedzējiem būs iespēja izmantot, t.sk. iesaistot projektos sadarbības partnerus, kas ļaus īstenot papildu projektus par vismaz 65 objektu pielāgošanu III kategorijas patvertņu ierīkošanai.

Projektu īstenošanas gaitas kopsavilkums (statuss uz 06.07.2026.).
	Projektu īstenošanas rezultāts
	Projektu/objektu skaits

	Kopējais 5.2.1.1.pasākuma projektu skaits
	64

	Projekti vērtēšanā
	0

	Projekti, kuros noslēgts līgums
	64

	Projekti, kas pabeigti
	1

	Objektu skaits uzaicinājumā
	560

	Objektu skaits pieteikumu iesniegumā
	509

	Netika iesniegti pieteikumi par objektiem
	10

	Atsaukti projekti par objektiem
	29


Sākotnēji 5.2.1.1.pasākuma ietvaros tika uzaicinātas valsts un pašvaldības institūcijas iesniegt projektu iesniegumus par 560 objektiem, paredzot ERAF finansējumu to pielāgošanai un aprīkošanai patvertņu vajadzībām 22 196 492 euro apmērā.
Izvērtējot 5.2.1.1.pasākuma ietvaros saņemtos projekta iesniegumus, tika apstiprināti 64 projekti, kuros paredzēta 509 objektu (t.sk. pašvaldību objekti – 434) pielāgošana un aprīkošana patvertņu vajadzībām. Informācija par 5.2.1.1.pasākuma ietvaros apstiprinātajiem projektu iesniegumiem pieejama CFLA mājaslapā[footnoteRef:4]. [4:  https://www.cfla.gov.lv/lv/5-2-1-1] 

Uz 2026. gada 6. jūliju viens projekts – Valsts sabiedrības ar ierobežotu atbildību "Slimnīca "Ģintermuiža"" projekts Nr. 5.2.1.1/1/25/I/003 – ir pilnībā īstenots. Līdz šim apstiprinātā/izmaksātā ERAF summa projektos par faktiski izpildītiem darbiem (neskaitot avansa maksājumus) ir 37 063 euro, kas sastāda 0,18% no kopējā apstiprinātā ERAF finansējuma (19 590 123 euro) 64 projektu īstenošanai. ERAF finansējuma atlikums – 2 606 639 euro (22 196 492 euro -19 590 123 euro = 2 606 639 euro).

[image: ]
Attēls. Pašvaldības objektu (patvertņu) skaits (kopā 434 objekti), kuros paredzēti pielāgošanas un aprīkošanas darbi 5.2.1.1.pasākuma ietvaros, sadalījumā pa pašvaldībām.

Saskaņā ar CFLA pieejamo informāciju:
· prognozētais progress uz 2026. gada 31. augustu[footnoteRef:5] – pabeigti varētu būt pielāgošanas darbi 11 objektos jeb 5 projektos, atbilstoši finansējuma saņēmēju iesniegto Plānoto maksājumu pieprasījumu iesniegšanas grafiku (turpmāk – PMPIG) datiem[footnoteRef:6] līdz 2026. gada 31. augustam plānots iesniegt maksājuma pieprasījumus par kopējo ERAF finansējumu 390  877 euro, kas sastāda ~2% no kopējā apstiprinātā ERAF finansējuma (19 590 123 euro); [5:  Prognozes veiktas atbilstoši noslēgtajiem būvdarbu līgumiem un finansējuma saņēmēju iesniegtajiem Plānoto maksājumu pieprasījumu iesniegšanas grafikiem (PMPIG)]  [6:  Plānoto maksājumu pieprasījumu iesniegšanas grafiku (PMPIG) datiem ir indikatīvs raksturs, finansējuma saņēmēju iesniegto maksājuma pieprasījumu apmērs projektos var mainīties, atkarībā no izsludināto iepirkumu progresa un noslēgto būvdarbu, aprīkojuma piegādes līgumu izpildes gaitas] 

· prognozētais progress uz 2026. gada 31. decembri[footnoteRef:7] – pabeigti varētu būt pielāgošanas darbi vēl 25 objektos jeb 6 projektos, atbilstoši finansējuma saņēmēju iesniegto PMPIG datiem līdz 2026. gada 31. decembrim plānots iesniegt maksājuma pieprasījumus par kopējo ERAF finansējumu 3 669 207 euro, kas sastāda ~18,73% no kopējā apstiprinātā ERAF finansējuma (19 590 123 euro). [7:  Prognozes veiktas atbilstoši noslēgtajiem līgumiem par projektu īstenošanu un finansējuma saņēmēju iesniegtajiem Plānoto maksājumu pieprasījumu iesniegšanas grafikiem (PMPIG).] 


Pārbaudes projektu īstenošanas vietās veiks CFLA, nepieciešamības gadījumā piesaistot VUGD – pārbaudot faktiski veikto būvdarbu un iegādātā aprīkojuma atbilstību projekta iesniegumā plānotajam.

Konstatētās problēmas ERAF līdzfinansētajos projektos, pielāgojot telpas III kategorijas patvertnes ierīkošanai.

Centrālā finanšu un līgumu aģentūra apkopoja valsts un pašvaldību institūciju sniegto informāciju par kavējošiem faktoriem ERAF līdzfinansēto projektu īstenošanā telpu pielāgošanai 3.grupas patvertnes ierīkošanai. 
Atbilstoši CFLA sniegtajai informācijai no 64 projektiem būtisks kavējums un problēmas projektu īstenošanā ir novērotas 28 projektos, 13 projektos kavējums ir saistīts ar iepirkuma procedūru organizēšanu (tai skaitā ievērojams plānotās līgumcenas pieaugums, pretendentu trūkums), 1 projektā – Vadlīniju piemērošana, 2 projektos ir novērotas grūtības piesaistīt līdzfinansējumu, 4 gadījumos ir cita veida problēmas, piemēram, kapacitātes trūkums.
Analizējot projektu tvērumu, kā arī plānotās darbības, secināms, ka vairākas institūcijas projekta ietvaros norāda, ka veicamie pielāgošanas darbi atbilst telpu pārbūves procesam, publiskā iepirkuma procesā tiek iegādāti projektēšanas darbi, autoruzraudzība, būvdarbu veikšana un būvuzraudzība. Tāpat vairākas institūcijas norādīja uz problēmām iepirkumu procesā – pakalpojums ir ievērojami dārgāks nekā plānots, nepiesakās pretendenti. Pakalpojuma izmaksu pieaugums tiek skaidrots ar nepieciešamību piemērot smagnēju būvniecības administratīvo procesu.
Ņemot vērā, ka informatīvā ziņojuma sagatavošanas procesā laika trūkuma dēļ nav veikta padziļināta valsts un pašvaldību institūciju izvēlētā būvniecības administratīvā procesa analīze, nav iespējams viennozīmīgi secināt vai izvēlētais būvniecības veids un piemērojamais būvniecības process ir noteikti kļūdaini, vai telpu tehniskais stāvoklis slikts un papildus minimāli plānotiem pielāgojumiem ir nepieciešami būvdarbi nesošo konstrukciju atjaunošanai vai pārbūvei. Tomēr, pirmsšķietami valsts un pašvaldību institūcijām nav pietiekama izpratne par būvniecības procesa regulējumu, kas, iespējams, arī rada sarežģījumus un kavējumus projektu īstenošanā.
Lai veicinātu labāku izpratni par piemērojamiem būvniecības veidiem un piemērojamo būvniecības procesu, Ekonomikas ministrija izstrādā uzskatāmu un viegli uztveramu vizuālo materiālu. Līdzīgs vednis ir izstrādāts un publicēts būvniecības informācijas sistēmā par privātmāju, palīgēku un daudzdzīvokļu dzīvojamo māju būvniecībai[footnoteRef:8]. Pareizā procesa izvēle ļaus ietaupīt gan laika, gan finanšu resursus. [8:  https://bis.gov.lv/lv/noderigi/skaidrojumi-un-vadlinijas/vednis-buvnieciba ] 

Papildus būtu jānorāda, ka MK noteikumi Nr. 318 kā attiecināmās izmaksas paredz arī projekta iesniegumu pamatojošās dokumentācijas sagatavošanas izmaksas, neliedzot finansējumu izmantot arī inženiertehniskām konsultācijām, tai skaitā lai noteiktu atbilstošu būvniecības veidu un procesu, izvēlēties optimālu inženiertehnisko risinājumus, lai sasniegtu noteikumos nospraustos mērķus. Inženiertehniskās konsultācijas var tikt izmantotas, lai sagatavotu kvalitatīvu tehnisko specifikāciju un citus iepirkuma dokumentus. Jāuzsver, ka kvalitatīva procesa organizācija un kompetents atbalsts projekta sagatavošana posmā ļauj būtiski mazināt turpmākos riskus projekta īstenošanā, piemēram, termiņu kavējumu, sadārdzinājumu. Vēršam uzmanību, ka, piemēram, Rīgas Tehniskā universitāte šā gada 26. maijā atklāja jaunu Ilgtspējas kompetences centru, kas būs starpdisciplināra izglītības, pētniecības un inovāciju platforma, kas sekmēs zinātnes, industrijas un publiskā sektora sadarbību, zināšanu pārnesi un jaunu risinājumu radīšanu. Tāpat viens no centra uzdevumiem ir sniegt atbalstu publiskajam pasūtītājam būvdarbu iepirkumu procesos. Tāpat būvniecības nozarē ir izveidojušās spēcīgas nozares organizācijas, piemēram, Latvijas Būvinženieru savienība, Latvijas Siltuma, gāzes un ūdens tehnoloģijas inženieru savienība, Latvijas Elektroenerģētiķu un Energobūvnieku asociācija. Šīs organizācijas akumulē zināšanas un kompetenci par attiecīgas sfēras būvniecības procesiem un nepieciešamības gadījumā var sniegt pašvaldībām nepieciešamās inženiertehniskās konsultācijas. 
Līdz ar to, ja pašvaldībai trūkst kapacitāte efektīvai projekta sagatavošanai un vadībai, tā var izmantot inženiertehniskās konsultācijas, efektīvai procesa organizēšanai un risku vadībai.
Valsts un pašvaldību institūcijas, sniedzot informāciju sarežģījumiem un kavējumiem telpu pielāgošanas procesā III kategorijas patvertnes izveidošanai, norādīja uz nepietiekami detalizētām prasībām patvertnes aprīkojumam, piemēram, instrumentiem (lāpstas, liekšķeres, laužņi, cirvji, zāģi, metāla zāģi, iekārtas armatūras pārgriešanai u.c.), aptieciņai, elektroģeneratoram, akumulatoram, apgaismojumam, utt. Papildus valsts un pašvaldību institūcijas izteica priekšlikumu veidot vienotu iepirkumu un nodrošināt iespēju EIS iegādāties visu patvertnēm nepieciešamo aprīkojumu.
CFLA 2026. gada 17. martā nosūtīja vēstuli Nr.39-2-11/1882 VDAA ar lūgumu izvērtēt iespēju paplašināt EIS pieejamo preču klāstu, iekļaujot patvertņu aprīkošanai nepieciešamo pozīciju sarakstu, lai nodrošinātu ātrāku projektu ieviešanas gaitu. CFLA 2026. gada 10. aprīlī saņēma VDAA atbildes vēstuli Nr.5-1/26/928, kurā teikts, ka jaunu preču grupu nodrošināšanai EIS e-pasūtījumu apakšsistēmā Aģentūrai nav ne politiskā deleģējuma, ne personāla kapacitātes.
Atkārtoti pārrunājot jautājumu par centralizēta patvertņu aprīkojuma iegādes risinājuma izveidi EIS, tika panākts kopīgs viedoklis ar pašvaldībām, ka nav lietderīgi centralizēt iepirkumus patvertņu aprīkošanai vai noteikt vienotus standartus aprīkojuma iegādei, jo katrā pašvaldībā un katrā objektā situācija ir atšķirīga, nav iespējams noteikt vienu universālu risinājuma attiecībā uz visiem gadījumiem. Vadlīnijās par minimālajām prasībām III kategorijas patvertnes ierīkošanai noteikts, ka jebkurš aprīkojums, kas atrodas patvertnē, ir atbilstošs, ja tas ir darba kārtībā un spēj pildīt savu funkciju. Tas nozīmē, ka nav jāiegādājas jauns aprīkojums tikai formālu prasību dēļ. Svarīgākais ir, lai telpa efektīvi nodrošinātu cilvēku uzturēšanās iespējas. Šāda elastīga pieeja ne tikai ļauj efektīvāk izmantot esošos resursus, bet arī palīdz pašvaldībām un iestādēm ātrāk sagatavot patvertnes un mērķtiecīgi izmantot pieejamo finansējumu. Liela daļa no nepieciešamā aprīkojuma jau šobrīd ir iestāžu rīcībā un var tikt efektīvi izmantota arī patvertnēs, tādēļ nav vajadzības visus resursus iegādāties no jauna. Šīm vajadzībām var tikt izmantots esošais aprīkojums, atrunājot kārtību, ka gadījumā, ja tiek saņemta informācija par patvertņu sagatavošanu cilvēku uzņemšanai, patvertnes ierīkošanai nepieciešamais aprīkojums — piemēram, krēsli vai soli sēdēšanai — tiks pārvietots no ēkas esošajām telpām (klasēm, kabinetiem u.c.) uz patvertni. Katrā konkrētajā gadījumā ir jāizvērtē nepieciešamība un lietderība veikt jauna aprīkojuma iegādi, jo īpaši Publiskas personas finanšu līdzekļu un mantas izšķērdēšanas novēršanas likuma kontekstā.
Lai atvieglotu patvertnes vajadzībām nepieciešamā aprīkojuma iegādes procesu, VUGD ir izstrādājis aprīkojuma katalogu, kur sniegtas detalizētas prasības patvertnes aprīkojumam un inženiertehniskiem risinājumiem. Katalogs publicēts VUGD mājaslapā[footnoteRef:9] un tajā šobrīd ir ietvertas 66 aprīkojuma pozīcijas, no kurām informācija 37 pozīcijām ir pievienota atsauce uz EIS (14 preču pozīcijas ir iespējams iegādāties EIS, bet par 23 pozīcijām ir pieejami tehniskās specifikācijas paraugi no citiem iepirkumiem). Pārējam aprīkojumam (izņemot ventilāciju) ir dots pielietojuma, īpašību un parametru piemērs, kuru var izmantot un pielāgot tehniskās specifikācijas vajadzībām. [9:  https://vugd.gov.lv/lv/ieteicama-aprikojuma-katalogs-iii-kategorijas-patvertnem] 

Kā šķērslis III kategorijas patvertņu ierīkošanai tika identificēta arī prasība attiecībā uz piekļūstamību telpām vai telpu grupām personām ar ierobežotām pārvietošanās spējām, tomēr jānorāda, ka šī MK noteikumos Nr. 318 noteiktā prasība nav interpretējama kā pienākums visos gadījumos veikt būvdarbus vai izbūvēt pastāvīgus tehniskus risinājumus. Lai nodrošinātu objekta atbilstību III kategorijas patvertnes prasībām, MK noteikumu Nr. 318 14.2.1.punkts nosaka, ka personām ar ierobežotām pārvietošanās spējām ir jānodrošina iespēja iekļūt telpās patstāvīgi vai ar palīdzību. MK noteikumu Nr.318 14.10. punkts nosaka prasību  izstrādāt objekta darba organizācijas kārtību, cita starpā ietverot tajā informāciju par patvertnes piekļūstamības nodrošināšanu. Attiecīgi, piekļūstamības prasību var nodrošināt arī ar organizatoriskiem pasākumiem, nosakot atbildīgās personas, palīdzības sniegšanas kārtību personām ar ierobežotām pārvietošanās spējām, piekļuves maršrutu, durvju atvēršanas kārtību, izmantojamo aprīkojumu. Ņemot vērā minēto, normatīvajā regulējumā noteiktā prasība nodrošināt patvertnēs piekļūstamību personām ar ierobežotām pārvietošanās spējām ir vērtējama pēc faktiskās iespējas attiecīgajai personai nokļūt patvertnē, nevis pēc tā, vai objektā ir izbūvēts lifts, pacēlājs vai stacionārs panduss. Minēto noteikumu izpratnē piekļūstamības prasība uzskatāma par izpildītu arī bez papildu būvdarbiem, ja tiek nodrošināta iespēja personām ar ierobežotām pārvietošanās spējām nokļūt patvertnē ar palīdzību.
Patvertņu izveidošanas un telpu pielāgošanas process skar vairāku institūciju kompetenci. Būvniecības politikas jautājumi ir Ekonomikas ministrijas kompetencē, tai skaitā viedokļa sniegšana par konkrētiem plānotiem darbiem piemērojamo būvniecības veidu un būvniecības procesu, savukārt patvertņu izvietojums, patvertņu aprīkojums, saistītie civilās aizsardzības jautājumi ir Iekšlietu ministrijas un Valsts ugunsdzēsības un glābšanas dienesta kompetencē. Vienlaicīgi VARAM sadarbībā ar Iekšlietu ministriju ir izstrādājusi MK noteikumus un projektu iesniegumu vērtēšanas kritērijus III kategorijas patvertņu pielāgošanas un aprīkošanas pasākuma īstenošanai ES fondu sistēmas ietvaros, un CFLA administrē ERAF līdzfinansējuma piešķiršanu patvertņu tīkla izveidošanai un telpu pielāgošanai. Šāda sistēma ir korekta no politikas plānošanas un īstenošanas viedokļa, taču tā neatbilst labās pārvaldības principam, ja sadrumstalota kompetence attiecas uz konkrētā pakalpojuma sniegšanu vai atbalsta programmas īstenošanu.

4. II kategorijas patvertnes būvniecības process

Saskaņā ar Vadlīniju 1.5. punktu III kategorijas patvertnes minimālā platība ir 20 m2, turklāt saskaņā ar Vadlīniju 2.1. punktu patvertnes cilvēkietilpību aprēķina, nosakot 0,75 m2 uz vienu personu. Nosakot patvertnes cilvēkietilpību, ņem vērā telpu lietderīgo platību – tikai tās telpas, kur atradīsies cilvēki, bet ne palīgtelpas.
	Ņemot vērā apbūves raksturu Latvijā, var izveidoties situācija, ka ēkās esošās telpas, kas atbilst Vadlīnijās noteiktām prasībām, III kategorijas patvertnes ierīkošanai nav pietiekamas, lai nodrošinātu visiem ēkas lietotājiem drošu patveršanās iespēju vai šādu telpu nav. Citu telpu pārbūvē var nebūt tehniski iespējama, vai tehniski ļoti sarežģīta un prasītu nesamērīgi lielus finanšu resursus. Šajā gadījumā būtu vērtējams jautājums par atsevišķi stāvošās patvertnes būvniecību.
	Lai veicinātu atsevišķi stāvošu patvertņu būvniecību, valdība ir iecerējusi izstrādāt tipveida projektu, uzdodot Iekšlietu ministrijai un Ekonomikas ministrijai vienoties par tipveida projekta izstrādes uzsākšanu.
	Pēdējos gados, ņemot vērā klimata neitralitātes prasības, kā arī tehnoloģiju un inovāciju attīstību, strauji pieaug rūpnieciski ražoto ēku apjoms. Rūpniecisku ēku ražošana ir attīstījusies arī patvertņu segmentā, šobrīd tirgū ir pieejamas patvertnes, kas atbilst vienotiem NATO standartiem un nodrošina augstāku aizsardzību salīdzinājumā ar Latvijas prasībām III kategorijas un II kategorijas patvertnēm. Rūpnieciski ražotas patvertnes ir gatavi saliekami moduļi (no dzelzsbetona vai kompozītmateriāliem), kas paredzēti ātrai uzstādīšanai zemē vai ēkās. Tie ietver gaisa filtrācijas, ventilācijas un ballistiskās aizsardzības sistēmas, nodrošinot civilās aizsardzības prasībām atbilstošu patvērumu.
	Rūpnieciski ražotām ēkām ir virkne priekšrocību salīdzinājumā ar tradicionālā veidā būvētajām ēkām:
-	ātrs ražošanas un montāžas process (ražošana, montāža būvlaukumā vai novietošana var ilgt tikai dažus mēnešus);
-	moduļu tipa ēkām ir liela elastība un iespēja no tām veidot katram vajadzībām atbilstošās ēkas;
-	atvieglots projektēšanas process (rūpnieciski ražoto ēku novietošanai nav nepieciešams būvprojekts, to, lielākoties, aizvieto ēkas ražotāja izstrādāta tehniskā pase, kas satur normatīvajos aktos noteikto informāciju (piemēram, Ēku būvnoteikumu 20.2. punkts), ēkas novietošanai papildus ir nepieciešams ģenerālplāns, pamatu risinājums (ja tāds nav ietverts tehniskajā pasē), pieslēgumu risinājums);
-	atvieglots saskaņošanas process (patvertnes, kuras platība nepārsniedz 60 m2, kā palīgēkas būvniecībai tiek piemērots paziņošanas process (nav nepieciešama būvatļauja vai cita veida būvvaldes akcepts, īpašnieks paziņo būvniecības informācijas sistēmā par būvniecības sākumu un būvniecības beigām). Paziņošanas process tiek piemērots arī gadījumā, ja vairākas patvertnes ar platību līdz 60 m2 tiek novietotas, tos savstarpēji savienojot).
-	ēkas var tikt ražotas kā mobilās, jeb pārvietojamas, elastīgi pielāgojot to atrašanās vietu konkrētā īpašnieka vai pašvaldības vajadzībām;
-	samērīgas izmaksas, it īpaši tipveida ēku gadījumā. 
Rūpnieciski ražotām ēkām ir specifisks projektēšanas process, tas ir atkarīgs no ražošanas procesa organizācijas, kā arī ražošanas tehnoloģijām un ražošanas iekārtām. Līdz ar to, katrs ražotājs, balstoties uz pasūtītāja definētajām prasībām, izstrādā atbilstošus tehniskos rasējumus ēku ražošanas vajadzībām. 
Ņemot vērā rūpnieciski ražoto patvertņu priekšrocības un pieejamību tirgū, ir jāveicina rūpnieciski ražoto patvertņu plašāka izmantošana patvertņu tīkla attīstībā. Plašāku rūpnieciski ražotu patvertņu izmantošanu veicinās kvalitatīvu izstrādāta tipveida tehniskā specifikācija ar detalizētām prasībām patvertnēm, to aprīkojumam, kā arī ražošanas un novietošanas procesam. 
Iekšlietu ministrija un Ekonomikas ministrija piedāvā izpildīt valdības rīcības plānā doto uzdevumu – vienoties par tipveida projekta izstrādes uzsākšanu, izstrādājot tipveida tehnisko specifikāciju, ietverot tajā optimālās prasības patvertņu rūpnieciskai ražošanai, piegādei un novietošanai. Nav lietderīgi izstrādāt detalizētu tehnisko projektu patvertnes būvniecībai, jo, pirmkārt, tas būs izmantojams tikai tradicionālās būvniecības procesā un nebūs izmantojams rūpnieciskās ražošanas procesā, otrkārt, nav iespējams izstrādāt visām vajadzībām atbilstošu tehnisko projektu, jo var būtiski atšķirties plānotais lietotāju skaits un līdz ar to arī platība, kā arī novietojuma iespējas.
Papildus informējam, ka Iekšlietu ministrija ir sagatavojusi un iesniedza grozījumiem Eiropas Savienības kohēzijas politikas programmā 2021.-2027. gadam priekšlikumu iekļaut tajā jaunu pasākumu “Valsts un pašvaldību iestāžu tipveida patvertņu izbūve” ar mērķi nodrošināt valsts un pašvaldību iestādes ar tipveida patvertnēm, kas atbilst vienotām tehniskajām prasībām, tādējādi uzlabojot iedzīvotāju un iestāžu darbinieku aizsardzību militāra apdraudējuma, hibrīdapdraudējumu, katastrofu un citu krīzes situāciju gadījumā, paredzot pasākumam kopējo finansējumu 10 000 000 euro (t.sk. ERAF finansējums – 8 500 000 euro, valsts budžeta finansējums – ne mazāk kā 1 500 000 euro), lai nodrošinātu 10 tipveida patvertņu izbūvi vismaz piecās administratīvi teritoriālās vienībās Latvijā.
Saskaņā ar Būvniecības likuma 15. pantu būvatļauju izdod, ja būvniecības iecere atbilst vietējas pašvaldības teritorijas plānojumam un lokālplānojumam (ja tāds ir izstrādāts). Teritorijas plānojums un tā sastāvā esošie teritorijas izmantošanas un apbūves noteikumi satur vairākus saistošus apbūves rādītājus, piemēram, maksimālā apbūves intensitāte, apbūves blīvums, brīvās teritorijas rādītājs. 
Ņemot vērā esošo apbūves struktūru zemes vienībā vai teritorijā atsevišķi stāvošās patvertnes būvniecība var būt neiespējama, jo tā neatbildīs teritorijas plānojuma noteiktiem rādītājiem. Šāda situācija var izveidoties pilsētās un citās blīvi apbūvētajās teritorijās. 
Lai veicinātu patvertņu būvniecību, būtu jāizvērtē nepieciešamība paredzēt tiesības šajos gadījumos atkāpties no teritorijas plānojuma prasībām.

5. Priekšlikumi turpmākai rīcībai

1. Atbalstīt pašvaldību un valsts pārvaldes iestāžu III kategorijas patvertņu pielāgošanas un aprīkošanas projektu īstenošanas turpināšanu.
2. CFLA sadarbībā ar VARAM, Ekonomikas ministriju, Iekšlietu ministriju un VUGD līdz š.g. 1. augstam organizēt semināru 5.2.1.1. pasākuma "Objektu (patvertņu) pielāgošana un aprīkošana civilās aizsardzības mērķiem" finansējuma saņēmējiem un būvvaldēm un sniegt metodoloģisko atbalstu projektu īstenošanā. CFLA nodrošināt finansējuma saņēmēju semināra un projektu īstenošanas laikā iesniegto jautājumu apkopošanu un atbilžu sagatavošanas procesa koordinēšanu, nepieciešamības gadījumā iesaistot kompetentās institūcijas, tostarp VUGD, Būvniecības valsts kontroles biroju, Iepirkumu uzraudzības biroju. Iesaistītajām institūcijām pēc CFLA pieprasījuma nodrošināt kompetento speciālistu operatīvu iesaisti un viedokļa sniegšanu atbilžu sagatavošanai uz finansējuma saņēmēju iesniegtajiem jautājumiem atbilstoši to kompetencei.
3. Ekonomikas ministrijai sadarbībā ar VUGD līdz š.g. 1. oktobrim izstrādāt tipveida tehnisko specifikāciju, ietverot tajā optimālās prasības patvertņu rūpnieciskai ražošanai, piegādei un novietošanai.
4. Ekonomikas ministrijai līdz š.g. 15. augustam izstrādāt uzskatāmu un viegli uztveramu vizuālo materiālu (vedni), veicinot labāku izpratni par piemērojamiem būvniecības veidiem un piemērojamo būvniecības procesu patvertņu ierīkošanā.
5. Ekonomikas ministrijai sadarbībā ar VARAM līdz š.g. 1. decembrim izvērtēt nepieciešamību grozīt normatīvo regulējumu teritorijas attīstības plānošanas jomā, paredzot tiesības atkāpties no teritorijas plānojuma prasībām, ja esošo apbūves struktūru zemes vienībā vai teritorijā atsevišķi stāvošās patvertnes būvniecība var būt neiespējama atbilstoši teritorijas plānojumā noteiktiem rādītājiem.

